Kraftig vind flere steder i Nordjylland, sådan lyder varslingen fra DMI, der blev udstedt onsdag morgen. I en meddelelse på deres hjemmeside skriver de, at et lavtryk rammer den nordlige del af Danmark og sender kulde og blæst nordjydernes vej. - I først omgang får vi lavtrykket at føle torsdag, når hård vind til hård kuling og kraftige vindstød fejer henover landet vestfra. Stedvis vil der forekomme vindstød af stormstyrke, og mod nordvest vil middelvinden en overgang nå op på stormende kuling med vindstød op til stærk storm! Foruden kraftig blæst sætter lavtrykket også skub i arktisk kulde, som i løbet af dagen breder sig ned over landet nordvestfra, og sent torsdag samt natten til fredag kan der forekomme vinterlig nedbør i den nord- og østlige del af landet. Selvom det fortsat bliver ganske blæsende henover weekenden, så er det vinterlige besøg nordfra ganske kortvarigt, og allerede lørdag blæser lunere vinde igen ind over Danmark vestfra, skriver meteorolog Lars Henriksen på DMI´s hjemmeside. Fulgt op af en opfordring fra Vejdirektoratet Meldingen om de kraftige vindstød har fået Vejdirektoratet til tasterne. I en meddelelse på deres hjemmeside opfordrer de bilisterne til at køre efter forholdene og særligt være opmærksom, hvis man skal krydse Sallingsundbroen ved Nykøbing Mors. Varslet om øget opmærksomhed ved krydsning af broen forventes at aftage torsdag formiddag.

Referat:
Onsdag morgen varslede DMI om kraftig vind i Nordjylland. Det voldsomme blæsevejr forventes at vare ved hele weekenden.